NORAKSTS

|  |  |
| --- | --- |
| 23.11.2023. | Nr.12/4 |

###### PROJEKTA “PĀRLIELUPES SKEITPARKA BŪVNIECĪBA PUBLISKĀS ĀRTELPAS ATTĪSTĪBAI JELGAVĀ” IESNIEGUMA IESNIEGŠANA

**Atklāti balsojot: PAR – 14** (A.Rāviņš, R.Vectirāne, V.Ļevčenoks, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Jelgavas valstspilsētas pašvaldībā 2023. gada 28. jūlijā saņemts kolektīvais iesniegums ar lūgumu izskatīt iniciatīvu “Par Jelgavas “SKATE/PUMP” parku” (turpmāk – kolektīvais iesniegums).

2023. gada 24. augustā Jelgavas valstspilsētas pašvaldības dome kolektīvo iesniegumu nodeva izvērtēšanai Jelgavas valstspilsētas pašvaldības iestādei “Sporta servisa centrs”.

Jelgavas valstspilsētas pašvaldības iestāde “Sporta servisa centrs” ir izvērtējusi kolektīvajā iesniegumā pausto lūgumu un sniegusi viedokli, ka šāda veida aktīvās atpūtas parks (skeitparks ar “pump track” trasi un citām aktivitāšu zonām) Jelgavā ir nepieciešams, norādot, ka investīciju projekta ideja par jauna skeitparka izveidi jau ir iekļauta Jelgavas valstspilsētas un Jelgavas novada attīstības programmas 2023.-2029. gadam Jelgavas valstspilsētas investīciju plānā.

Lai realizētu iedzīvotāju iniciatīvu un minēto investīciju projektu, Jelgavas valstspilsētas pašvaldībai nepieciešams izstrādāt būvniecības ieceres dokumentāciju un organizēt tās īstenošanu.

Ņemot vērā minēto un iespēju piesaistīt Eiropas Reģionālās attīstības fonda finansējumu skeitparka idejas īstenošanai, saskaņā ar Pašvaldību likuma 4. panta pirmās daļas 2., 6. un 7. punktu, 57. panta ceturto un piekto daļu, izstrādātās Jelgavas valstspilsētas un Jelgavas novada attīstības programmas 2023.-2029. gadam Jelgavas valstspilsētas investīciju plānā rīcības virziena Nr.3 “Konkurētspējīgi pakalpojumi kultūras, tūrisma un sporta jomās” īstenošanai iekļauto investīciju projekta ideju Nr.3.1.1. “Pārlielupes skeitparka būvniecība publiskās ārtelpas attīstībai Jelgavas valstspilsētā”, Centrālās finanšu un līgumu aģentūras izsludināto atklātu projektu iesniegumu atlasi Eiropas Savienības kohēzijas politikas programmas 2021.-2027. gadam 5.1.1. specifiskā atbalsta mērķa “Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās” 5.1.1.3. pasākumam “Publiskās ārtelpas attīstība” (turpmāk – 5.1.1.3. pasākuma projektu iesniegumu atlase), tiek gatavots projekta iesniegums “Pārlielupes skeitparka būvniecība publiskās ārtelpas attīstībai Jelgavā” (turpmāk – Projekts).

Projekta kopējās izmaksas plānotas 941 177,00 *euro* (deviņi simti četrdesmit viens tūkstotis viens simts septiņdesmit septiņi *euro* un 00 centi) apmērā, no tām 800 000,00 *euro* (astoņi simti tūkstoši *euro* un 00 centi)ir Eiropas Reģionālās attīstības fonda finansējums un 141 177,00 *euro* (viens simts četrdesmit viens tūkstotis viens simts septiņdesmit septiņi *euro* un 00 centi) ir Jelgavas valstspilsētas pašvaldības finansējums.

Ņemot vērā iepriekš minēto,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Atbalstīt būvniecības ieceres dokumentācijas izstrādi un skeitparka izbūvi pie Jelgavas valstspilsētas pašvaldības izglītības iestādes “Pārlielupes pamatskola”.
2. Atļaut Jelgavas valstspilsētas pašvaldības iestādei “Centrālā pārvalde” iesniegt projekta iesniegumu “Pārlielupes skeitparka būvniecība publiskās ārtelpas attīstībai Jelgavā” 5.1.1.3. pasākuma projektu iesniegumu atlases ietvaros.
3. Projekta apstiprināšanas gadījumā Jelgavas valstspilsētas pašvaldības iestādes “Centrālā pārvalde” Finanšu departamentam iekļaut Jelgavas valstspilsētas pašvaldības budžetā Projekta īstenošanai nepieciešamo finansējumu šādā sadalījumā:
   1. 2025. gadā – līdzfinansējumu 132 706,20 *euro* (viens simts trīsdesmit divi tūkstoši septiņi simti seši *euro* un 20 centi) apmērā;
   2. 2026. gadā – 88 470,80 *euro* (astoņdesmit astoņi tūkstoši četri simti septiņdesmit *euro* un 80 centi), t.sk. priekšfinansējumu 80 000,00 *euro* (astoņdesmit tūkstoši *euro* un 00 centi) un līdzfinansējumu 8470,80 *euro* (astoņi tūkstoši četri simti septiņdesmit *euro* un 80 centi) apmērā*.*
4. Pilnvarot Jelgavas valstspilsētas pašvaldības izpilddirektoru veikt visas nepieciešamās darbības Projekta iesniegšanai un īstenošanai, kā arī parakstīt ar Projekta iesniegšanu un īstenošanu saistītos dokumentus.
5. Pilnvarot Jelgavas valstspilsētas pašvaldības iestādes “Centrālā pārvalde” Attīstības un pilsētplānošanas departamenta Projektu vadības nodaļas vadītāju iesniegt Projekta iesniegumu Kohēzijas politikas fondu vadības informācijas sistēmas elektroniskajā vidē.
6. Jelgavas valstspilsētas pašvaldības iestādes “Centrālā pārvalde” Attīstības un pilsētplānošanas departamentam ne retāk kā reizi trijos mēnešos iesniegt Jelgavas valstspilsētas pašvaldības iestādes “Centrālā pārvalde” Sabiedrisko attiecību departamentam informāciju par kolektīvā iesnieguma virzību publicēšanai pašvaldības tīmekļa vietnē, kā arī informēt par tā virzību personu, kura pilnvarota pārstāvēt kolektīvā iesnieguma iesniedzēju.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2023. gada 24. novembrī